Knjižnica Logatec

Poletne pravljične urice pod lipo
2024-07-15 10:00 - 11:00, 2024-07-08 10:00 - 11:00, 2024-07-01 10:00 - 11:00 UTC | Ploščad pred Knjižnico Logatec, Tržaška cesta 44, Logatec, 1370, Slovenija
Zbrali se bomo pod lipo pred Knjižnico Logatec, kjer bomo prisluhnili pravljici, nato pa skupaj s knjižničarko tudi kaj lepega ustvarjali.
Priporočamo, da mlajši otroci, ki še ne ustvarjajo samostojno, pridejo v spremstvu.

Počitniško druženje s Knjižnico Logatec
2024-07-03 08:30 - 11:00 | Balinarska koča na ŠRC Kovk Rovte
Tudi letos bomo sodelovali na festivalu Poletje v Rovtah! Vabljeni na igranje namiznih iger s Knjižnico Logatec!
V četrtek, ob 8.30, pred Balinarsko kočo na ŠRC Kovk Rovte.
Vabljeni igralci vseh starosti!

Literarni večer ob zaključku Žarkolova
2024-06-04 19:00 - 20:30 | Ploščad pred Knjižnico Logatec, Tržaška cesta 44, Logatec, 1370, Slovenija
Ob zaključku bralnega izziva za odrasle Žarkolov vse ljubitelje lepe besede vabimo na literarni večer v torek, 4. junija 2024, ob 19. uri pod lipe pred Knjižnico Logatec. V primeru slabega vremena bo prireditev v Prešernovi dvorani Narodnega doma Logatec.
Naš gost bo pesnik, pisatelj, fotograf, upokojeni knjižničar, domoznanec Niko Nikolčič, s katerim bomo poklepetali predvsem o njegovem delu ter prisluhnili njegovi poeziji. Za glasbeno spremljavo pa bo poskrbel Lado Jakša.
“Začel sem s poezijo. Konec sedemdesetih pa smo na Vrhniki imeli razgibano amatersko gledališko življenje. V tistem času je tako spotoma nastalo sedem dramskih besedil kot odsev tega vrenja. Lansko leto sem jih izdal v zbirki Ranina. Zdaj v glavnem pišem kratke zgodbe in malo manj poezijo, ter se posvečam raziskovanju vasi Blatne Brezovice, iz katere izhajajo naše korenine po mami. Še vedno sem namreč malce domoznanec po srcu.”
Niko Nikolčič o svojem ustvarjanju

Zaključek Predšolske bralne značke in pravljičnih uric s predstavo MOTOVILČICA
2024-05-31 17:00 - 18:00 | Ploščad pred Knjižnico Logatec, Tržaška cesta 44, Logatec, 1370, Slovenija
Ob zaključku pravljičnih uric in Predšolske bralne značke vse najmlajše bralce vabimo na zaključno prireditev s predstavo. Predstava bo pred na ploščadi pred Knjižnico Logatec, v primeru slabega vremena pa v Veliki dvorani Narodnega doma Logatec.
Vsi otroci, ki so zaključili Predšolsko bralno značko bodo lahko priznanje prevzeli pred predstavo, od 16:30 dalje. Če na dogodek ne utegnete, lahko priznanje pozneje prevzamete v Knjižnici Logatec oziroma nam na prireditve@knjiznicalogatec.si sporočite, da vam priznanje dostavimo v podružnico.

Motovilčica
Brata Grimm, Boštjan Štorman
Za oder priredil: Boštjan Štorman
Igrata: Boštjan Štorman, Lucija Ćirović
Oblikovanje lutk, scenografija, kostumografija in režija: Boštjan Štorman Glasba: Goran Završnik
Kot vse pravljice se tudi ta začne z nekoč. Nekoč za devetimi gorami in devetimi vodami je stalo mesto. Sredi mesta je stala majhna hišica, v njej pa sta prebivala mož in žena. Po dolgih letih se jima je uresničila želja in dobila sta deklico. Vendar sta jo, zaradi ukradenega motovilca, morala dati v rejo hudobni čarovnici. Ta jo je odpeljala v gozd in jo zaprla v stolp brez vrat. Nekega dne pa se je pod stolpom pojavil princ.
Predstava je namenjen otrokom od 3. leta dalje in traja 40 minut.

Maja Milas: Predstavitev mladinskih programov Evropske unije
2024-05-22 19:00 - 20:00 | Čitalnica Knjižnice Logatec, Tržaška cesta 44, Logatec, 1370, Slovenija
Predstavljeni bodo programi, ki jih EU ponuja mladim osebam od 13 do 30 leta starosti. Mednje spadajo Short term Erasmus youth exchange, DiscoverEU, Academic Erasmus exchange in drugi. Maja Milas je osebno sodelovala v različnih projektih in ima veliko izkušenj, ki jih lahko deli, in veliko koristnih nasvetov, ki jih želi predati vrstnikom.

Maja Modrijan: Izdelava makrameja iz starih majc
2024-05-18 10:00 - 11:00 | Knjižnica Logatec, Tržaška cesta 44, Logatec, 1370
V okviru desete izmenjevalnice vas vabimo na delavnico izdelave makrameja iz starih majic.
Obvezne prijave sprejemamo na prireditve@knjiznicalogatec.si, število mest je omejeno.
Prostor: Knjižnica Logatec, v primeru lepega vremena pod drevesi ob knjižniciMentorica: Maja Modrijan ; Destilator, klub trajnostnih rešitevZa odrasle in mlade ter otroke v spremstvu odraslih.

Lončnice so fine sostanovalke. Sploh, če jih vtaknemo v najljubšo šalco, ki smo ji okrušili robove med vnetim pomivanjem ali vehementnim nazdravljanjem. Če želimo, da hengajo z nami – dobesedno – jih obesimo v lično zvozlan makrame iz odvečnih majic. Na delavnici se bodo udeleženci naučili trikov za uporabno reciklažo in rokodelske tehnike vozlanja. V končne izdelke bodo lahko doma posadili sobne rastline, ki si jih bodo izmenjali na dogodku.
Tisti, ki se jim bo zdela obešanka za lončnice prevelik zalogaj, pa si lahko z enako tehniko na dogodku navozlajo tudi zapestnico, pas ali obesek za ključe.
Prinesi s sabo:– odvečne T-shirt majice (najboljše so velike majice, krožno pletene, brez stranskih šivov)– okrušene šalčke– podmladke ali sadike svojih sobnih rastlin

Prevetrimo omare 10
2024-05-18 08:30 - 12:30 | Knjižnica Logatec, Tržaška cesta 44, Logatec, 1370
Znova vas vabimo na pomladansko izvedbo dogodka PREVETRIMO OMARE. Izmenjevali si bomo predvsem oblačila (za pomladno-poletno sezono), modne dodatke, igrače ter izdelke za dom in gospodinjstvo. Tokrat pa si bomo izmenjevali tudi sobne rastline. Vse rastline morajo biti zdrave. Prinesene predmete, oblačila bomo pregledali – ti morajo biti oprani/očiščeni in lepo ohranjeni, v nasprotnem primeru jih bomo zavrnili.
Kolikor stvari prinesete, toliko odnesete, zadnjo uro izmenjevalnice (od 11.30 dalje) pa lahko stvari odnesete brez izmenjave.
V BUKVARNI bodo na voljo odpisane knjige (sprejemamo prostovoljne prispevke).

Veščilnica: Obročkanje ptičev
2024-05-11 08:00 - 09:30 | Ribniki Opekarna (Divjak), Vrhnika, Verd 169-A, Vrhnika, 1360, Slovenija
Vabimo vas, da se nam pridružite na delavnici, na kateri bomo spoznavali ptice Ljubljanskega barja. Zbrali se bomo na obročkarski postaji na Vrhniki (Ribniki Opekarna ob avtocesti), kjer nas bo sprejel dolgoletni član predsednik Društva za opazovanje in proučevanje ptic Slovenije, Rudolf Tekavčič. Za prevoz poskrbi vsak obiskovalec sam. Začeli bomo ob 8. uri zjutraj, saj morajo ornitologi ponoči ujete ptice čim hitreje obročkati in spet spustiti v naravo.
Delavnica je primerna za odrasle in mladino, za otroke pa nujno v spremstvu odraslih.
Obvezne prijave sprejemamo na: prireditve@knjiznicalogatec.si

Točka za digitalno podporo
2024-05-09 16:00 - 19:00 | Čitalnica Knjižnice Logatec, Tržaška cesta 44, Logatec, 1370, Slovenija
Kaj je Točka za digitalno podporo? Uporabnikom je na voljo strokovnjak informatik, ki odgovarja na vprašanja in delil znanje s področja informatike, spletne pismenosti – e-pošta, socialna omrežja, e-Uprava, e-Zdravstvo itn.
Gre za obliko individualne pomoči, zato se je nanjo treba prijaviti na elektronskem naslovu prireditve@knjiznicalogatec.si ali osebno v Knjižnici Logatec. Ob prijavi navedite področje zanimanja, težavo itn. Vsakemu zainteresiranemu bomo dodelili termin; vsak posameznik ima na voljo cca. pol ure individualne pomoči.

Eva Remškar: Camino, dom tisočerih čudes - potopisno predavanje
2024-04-24 19:00 - 20:30 | Krajevna knjižnica Hotedršica, dvorana Stare šole, Hotedršica 64, Hotedršica, 1372
14 romarskih odprav. 3500 prehojenih kilometrov. Bogata zbirka zgodb.
Hoja po caminu je čarobni napoj miru in jasnosti, ki z vsakim prehojenim kilometrom bolj zadane. Zapleteni klobčič misli se rahlja in bremena odpadajo s hrbta. V srce se vrne radost, v pogled iskrice. Če se na pot podamo z otrokom, ga ugledamo z drugimi očmi, on nas prav tako. Zavezništvo je sklenjeno in trajno.
Camino je metoda z garancijo: nikogar ne vrne enakega. Če torej pri tebi vse brezhibno deluje, se drži svoje cone udobja. V nasprotnem primeru se predaj pustolovščini, za katero si boš večno hvaležen. Znati je treba samo – hoditi.
Predavanje bo v dvorani Stare šole Hotedršica.

Noč knjige
2024-04-23 19:30 - 20:30 | Knjižnica Logatec, Tržaška cesta 44, Logatec, 1370
Na že tradicionalno Noč knjige vas v našo knjižnico ob 19.30 vabimo na:
– Bukvarno v pritličju knjižnice, kjer boste lahko pobrskali po izboru odpisanih knjig in jim podarili nove domove.
– Delavnico in druženje z bralnimi dnevniki v prvo nadstropje knjižnice.
Pisanje bralnega dnevnika je odlična ob-bralna dejavnost. Ne le, da si tako vodimo evidenco prebranih knjig, vanje zapisujemo tudi bralne izkušnje, svoje videnje prebranega. Hkrati so bralni dnevniki odlični tudi kot spodbujevalniki branja (povečujejo bralne apetite).
Na delavnici / druženju se bomo pogovarjali o tem, kako (lahko) pišemo in ustvarjamo bralni dnevnik ter si med seboj izmenjevali izkušnje. Vabljeni tudi tisti, ki bralnega dnevnika še nimate in ne veste, kako se ga bi lotili. Predstavili in izmenjali bomo ideje, kako vse lahko bralni dnevnik vodimo, na voljo pa bo tudi nekaj materiala za okraševanje bralnih dnevnikov.
S seboj prinesite: bralni dnevnik ali prazen zvezek za bralni dnevnik, svoja najljubša pisala, washi trakove, nalepke (nekaj pa priskrbimo tudi mi).
Delavnica je zamišljena tudi kot medgeneracijsko druženje, zato vabljeni bralci vseh starosti.
Delavnico bo vodila strastna bralka, knjižničarka in zvesta zapisovalka bralnih izkušenj Urška Orešnik

Andrej Voje: Potopljene skrivnosti - video projekcija
2024-04-16 19:00 - 20:30 | Velika dvorana Narodnega doma Logatec, Tržaška cesta 44, Logatec, 1370
Potopljene skrivnosti
V projekciji so predstavljene ladijske razbitine, potopljeni avioni in amforišča, ki se nahajajo na dnu Jadranskega morja; kjer je bilo pred usodno tragedijo zgolj pusto peščeno dno, so številne ribe v potopljenih razbitinah našle varna zavetišča, staro železje pa so skozi desetletja, stoletja in celo tisočletja obrasle številne spužve in drugi organizmi.
Veliko gradiva je bilo posnetega med potapljanjem skupaj s hrvaškimi podvodnimi arheologi, s katerimi sodelujem zadnja leta in sem imel izjemno in ekskluzivno priložnost sodelovati skupaj z njimi – veliko njihovih podvodnih raziskovanj sem posnel kot edini snemalec in jih danes ni več možno posneti.
Andrej Voje je fotograf in snemalec. V zadnjih letih je intenzivno raziskoval globine Jadranskega morja. V tem obdobju se je v njegovem arhivu nabralo izjemno veliko video gradiva in predvsem osebnih doživetij. Ta čarobni podvodni svet je približal številnim televizijskim gledalcem in udeležencem projekcij. Več informacij o njegovem delu lahko najdete na spletni strani www.oceanus.si/.

Urban Brenčič: Zvočna kopel
2024-04-11 19:00 - 20:30 | Krajevna knjižnica Rovte, dvorana Stare šole, Rovte 100, Rovte, 1373, Slovenija
Zvočna kopel bo v dvorani Stare šole Rovte. Potrebna oprema na zvočni kopeli: podloga za ležanje, odeja.
Na zvočnih meditacijah ali kopelih z nežnimi, a globoko prodornimi vibracijami topimo vse v telesu zastale melodije, ki ne zvenijo več v skladu z nami. Naše telo, misli, čustva in duhovno telo so sestavljeni iz različnih frekvenc, ki jih je dobro uglasiti, kot bi to storili z inštrumentom, da zopet zveni harmonično. Vzemi si čas zase in se okopaj v zvokih, ki te podpirajo v tvojih namerah.
Za uvod v zvočno kopel z nežnimi vajami sprostimo telo in se z dihalno tehniko povežemo z Zemljo, Nebom in svojim Centrom. Med kopeljo ležimo na tleh ali sedimo in samo poslušamo, meditiramo, opazujemo svoj dih in predvsem čutimo, kaj se dogaja. Opazujemo lahko, kako subtilna je lahko naša zaznava vibracij iz okolja in neskončnosti ter na ta način poglabljamo svoje čutenje, svojo povezavo s srcem – svojim centrom.
Po zvočni kopeli se s preprosto tehniko vrnemo nazaj in prizemljimo.
Urban se že petnajst let mojstri v delu s prvinskim zvokom, glasom, različnimi dihalnimi tehnikami in meditacijo.
Na zvočnih kopelih, dihalnih vajah in meditacijah, ki jih izvaja, uporablja različne inštrumente, ki izvirajo s celega sveta, navdih pa največkrat išče v naravi, kjer je ogromno zvokov, ki jih lahko prenese na inštrumente in glas. Glasba, ki jo igra izvira iz trenutka, ki se mu prepušča in s tem dopušča, da je tudi sam inštrument, skozi katerega igra božansko.
Nekaj glasbil, ki jih uporablja: glas, gong zemlje, gong lune, didgeridoo, kristalne in tibetanske posode, kalimba, piščal, šamanski boben, ropotulje, oceanski boben, zvončki, zvočne vilice, kitara, rav vast in še kaj se najde.

Prazgodovinska gradišča Trsta in Julijske krajine - predstavitev knjige
2024-04-09 19:00 - 20:30 | Velika dvorana Narodnega doma Logatec, Tržaška cesta 44, Logatec, 1370
Zavod Krasen Kras in Knjižnica Logatec vas prijazno vabita na predstavitev slovenskega prevoda monografije Carla Marchesettija Prazgodovinska gradišča Trsta in Julijske krajine, ki bo 9. aprila, ob 19.00, v Veliki dvorani Narodnega doma Logatec.
Monografija je kljub 121. letom še danes temeljni zapis o kraških, posoških in istrskih prazgodovinskih gradiščih, nekakšna biblija tako za arheologe kot tudi za ostalo javnost, ki jih gradišča zanimajo. Carla Marchesettija poznamo kot botanika in znanstvenika, ki je bil večji del svojega življenja na čelu tržaškega Mestnega naravoslovnega muzeja, še pred tem pa se je zanimal za gradišča. Če so pred Marchesettijem pripisovali gradišča Rimljanom in njihovi vojaški dejavnosti, se z njim uvaja nov pogled nad prazgodovino. Marchesetti namreč ugotavlja, da so mogočna utrjena gradišča plod ljudstev, ki so tod živela pred Rimljani. Gradišča, ki jih je na Krasu kar 118, so torej najmogočnejši pričevalci predrimske preteklosti naših krajev.
Knjigo sta prevedla mag. Radovan Cunja in Leander Cunja, izdal pa jo je zavod Krasen Kras leta 2021. Prevod in arheološke raziskave dr. Carla Marchesettija bodo predstavili pobudnik prevoda in direktor zavoda Krasen Kras Goran Živec, arheolog Jošt Hobič, ki nas bo seznanil z lidarskimi posnetki nekaterih kraških in notranjskih prazgodovinskih gradišč in sourednik prevoda Dejan Vončina. Pogovor bo moderiral dr. Milan Trobič.
Obeta se nam izjemno zanimivo predavanje!

Mehurčki : glasbeno – gledališka pravljica
2024-04-02 17:00 - 17:30 | Velika dvorana Narodnega doma Logatec, Tržaška cesta 44, Logatec, 1370
Le kdo se ne spomni prigod malega Cicibana, ki je v legendarni pesniški zbirki Mehurčki Otona Župančiča navduševal že naše starše?

Ob Andersenovem dnevu vas vabimo na otroški kabaret z naslovom Mehurčki. Gledališka predstava je namenjena Cicibanom vseh starosti, tako tistim najmlajšim, kot tudi malo starejšim.
Stkana je iz poezije Otona Župančična, ki se prepleta z verzi Tadeja Piška in gledalce popelje v Cicibanov svet, v katerem čas teče strašno počasi. Le kdo bi lahko Cicibanu skrajšal ure? Mu vrnil nasmeh na obraz in odpihnil dolgčas stran? Kdo bi lahko naredil dovolj velik milni mehurček, da bi Ciciban vanj spravil vso žalost, bolečino in samoto, ter ga odpihnil daleč, daleč stran?
Stopimo skupaj v svet otroške igre in milnih mehurčkov, kjer se rimani besedi, vrhunskemu pripovedništvu in simpatičnim lutkam pridružuje tudi avtorska glasba priznanega skladatelja Marjana Peternela, ki je ustvaril čudovito glasbeno podobo in uglasbil pesmice, ki jih igralec v predstavi odpoje.

igra: Tadej Pišek
glasba: Marjan Peternel
Vhod v dvorano bo skozi Knjižnico Logatec.

Veščilnica: Izdelava maketnega letala
2024-03-28 17:00 - 19:00 | Prešernova dvorana Narodnega doma Logatec, Tržaška cesta 44, Logatec, 1370, Slovenija
Na tokratni Veščilnici se bo predstavil Modelarsko maketarski klub Logatec. Udeleženci bodo spoznali osnove modelarstva in sestavili malo letalo imenovano drsalec. Delavnica je primerna za vse starejše od 8 let. Število mest je omejeno, zato so potrebne prijave na: prireditve@knjiznicalogatec.si
Delavnica bo v Prešernovi dvorani Narodnega doma Logatec.

Pesniški večer - Marcel Štefančič: Vonj po življenju
2024-03-21 19:00 - 20:30 | Krajevna knjižnica Rovte, Rovte 100, Rovte, 1373, Slovenija
Na svetovni dan poezije vas vabimo v Krajevno knjižnico Rovte na predstavitev pesniškega prvenca Marcela Štefančiča z naslovom Vonj po življenju.
Zbirka pesmi je avtorjev prvenec, objavljen ob njegovi 85-letnici. Pesmi so razdeljene v 5 poglavij. Vsako poglavje se posveča drugačni tematiki (pomladi, ljubezni, praznovanjih, preiskovanju meje neskončnosti in o večeru oziroma smrti). Pesmi so si različne, ampak so preprostejše ter lažje razumljive. Med poglavji so tudi slike, ki dodatno poživijo zbirko. Spremno besedo je napisal Alen Širca. V njej je razložen pomen vseh 5 ciklov oziroma poglavij pesmi ter vonjave, ki jih predstavljajo.
